CELEX: 22012D0033
Language: fi
Date: 2012-02-10 00:00:00
Title: ETA:n sekakomitean päätös N:o 33/2012, annettu 10 päivänä helmikuuta 2012 , yhteisen työryhmän perustamisesta valvomaan tavaroiden kuljetuksia koskevien tarkastusten ja muodollisuuksien yksinkertaistamista koskevassa pöytäkirjassa 10 olevan IIa luvun täytäntöönpanoa sekä kyseisen työryhmän työjärjestyksen määrittämisestä

21.6.2012   
            
            
               FI
            
            
               Euroopan unionin virallinen lehti
            
            
               L 161/41
            
         ETA:n SEKAKOMITEAN PÄÄTÖS
   N:o 33/2012,
   annettu 10 päivänä helmikuuta 2012,
   yhteisen työryhmän perustamisesta valvomaan tavaroiden kuljetuksia koskevien tarkastusten ja muodollisuuksien yksinkertaistamista koskevassa pöytäkirjassa 10 olevan IIa luvun täytäntöönpanoa sekä kyseisen työryhmän työjärjestyksen määrittämisestä
   ETA:n SEKAKOMITEA, joka
   ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ’sopimus’, ja erityisesti sen 92 artiklan ja 94 artiklan 3 kohdan sekä sopimuksen pöytäkirjassa 10 olevan 9 f artiklan 1 kohdan,
   sekä katsoo seuraavaa:
   
               (1)
            
            
               Sopimuksen pöytäkirjaa 10 muutettiin 30 päivänä kesäkuuta 2009 tehdyllä ETA:n sekakomitean päätöksellä N:o 76/2009 (1) tullialaan liittyviä turvallisuustoimenpiteitä koskevan uuden IIa luvun lisäämiseksi.
            
         
               (2)
            
            
               Pöytäkirjassa 10 olevassa 9 b artiklassa määrätään, että sopimuspuolten välisessä kahdenvälisessä kaupassa luovutaan tullialaan liittyvien turvallisuustoimenpiteiden soveltamisesta edellyttäen, että niiden alueella sovellettava tullialan turvallisuus on vastaavalla tasolla.
            
         
               (3)
            
            
               Pöytäkirjassa 10 olevassa 9 f artiklassa määrätään, että ETA:n sekakomitea määrittelee säännöt, joiden mukaisesti sopimuspuolet voivat varmistaa pöytäkirjassa 10 olevan IIa luvun täytäntöönpanon seurannan ja valvoa kyseisen luvun ja kyseisen pöytäkirjan liitteiden I ja II määräysten noudattamista,
            
         ON PÄÄTTÄNYT SEURAAVAA:
   1 artikla
   1.   Perustetaan tullialaan liittyviä turvallisuustoimenpiteitä käsittelevä yhteinen työryhmä, jäljempänä ’työryhmä’, joka varmistaa ETA-sopimuksen pöytäkirjassa 10 olevaan IIa lukuun sisältyvien tullialan turvallisuussäännösten täytäntöönpanon seurannan ja valvoo kyseisen luvun ja kyseisen pöytäkirjan liitteiden I ja II määräysten noudattamista.
   2.   Työryhmä toimii tämän päätöksen liitteessä määritetyn työjärjestyksen mukaisesti.
   3.   Työryhmä raportoi sekakomitean alakomitealle I tavaroiden vapaasta liikkuvuudesta ETA:n sekakomitean työjärjestyksen (2) 15 artiklan 1 kohdan a alakohdan mukaisesti.
   2 artikla
   Tämä päätös tulee voimaan 11 päivänä helmikuuta 2012, jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle (3).
   3 artikla
   Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.
   
      Tehty Brysselissä 10 päivänä helmikuuta 2012.
      
         
            ETA:n sekakomitean puolesta
         
         
            Väliaikainen puheenjohtaja
         
         Gianluca GRIPPA
      
   
   
      (1)  EUVL L 232, 3.9.2009, s. 40.
   
      (2)  ETA:n sekakomitean päätös N:o 1/94, annettu 8 päivänä helmikuuta 1994, ETA:n sekakomitean työjärjestyksen mukauttamisesta (EYVL L 85, 30.3.1994, s. 60).
   
      (3)  Valtiosäännön asettamista vaatimuksista ei ole ilmoitettu.
   
      LIITE
      
         TULLIALAAN LIITTYVIÄ TURVALLISUUSTOIMENPITEITÄ KÄSITTELEVÄN YHTEISEN TYÖRYHMÄN TYÖJÄRJESTYS
      
      1 artikla
      Kokoonpano
      Työryhmä koostuu Euroopan unionin edustajista, EFTA-valtioiden edustajista ja tarvittaessa Euroopan unionin jäsenvaltioiden tullihallinnon asiantuntijoista.
      2 artikla
      Tehtävät
      1.   Työryhmä arvioi sopimuspuolten lainsäädännössä määritettyjen tullialaan liittyvien turvallisuustoimenpiteiden vastaavuuden. Se valvoo erityisesti tavaroiden saapumisesta ja tavaroiden lähdöstä toimitettavia ennakkotietoja, turvallisuuteen liittyviä tullitarkastuksia ja riskinhallintaa sekä valtuutettuja taloudellisia toimijoita koskevan lainsäädännön täytäntöönpanoa. Se vaihtaa myös tietoja asianomaisen lainsäädännön muutoksista.
      2.   Työryhmä keskustelee tarvittavista teknisistä muutoksista pöytäkirjassa 10 olevaan IIa lukuun.
      3.   Työryhmä järjestää myös sopimuspuolen pyynnöstä asiantuntijaryhmän kokouksen tietyn aiheen käsittelemiseksi. Lisäksi se tarkistaa sopimuspuolten hallinnollisia menettelyjä. Tällaisen tarkistuksen toteuttamiseksi työryhmä saattaa sopia paikan päällä tehtävistä tarkastuskäynneistä.
      4.   Sopimuspuolen pyynnöstä työryhmä tarkastelee kaikkia kysymyksiä, joiden se katsoo olevan merkityksellisiä pöytäkirjassa 10 olevassa IIa luvussa määriteltyjen tullialaan liittyvien turvallisuustoimenpiteiden täytäntöönpanon kannalta.
      3 artikla
      Puheenjohtaja
      Työryhmän kokousten puheenjohtajana toimii kuuden kuukauden jaksoissa vuorotellen Euroopan unionin edustaja tai sellaisen EFTA-valtion edustaja, johon pöytäkirjassa 10 olevaa IIa lukua sovelletaan.
      4 artikla
      Kokoukset
      1.   Työryhmä kokoontuu säännöllisesti ja vähintään kerran vuodessa.
      2.   Kokoukset järjestetään Brysselissä tai muussa työryhmän puheenjohtajan määrittelemässä paikassa.
      3.   Puheenjohtaja kutsuu koolle työryhmän kokoukset. Kutsut kokoukseen lähetetään 1 artiklassa tarkoitetuille osallistujille viimeistään 10 työpäivää ennen kokousta. Kiireellisissä tapauksissa kutsuja voi lähettää lyhyemmällä varoitusajalla.
      4.   Työryhmän työkieli on englanti.
      5.   Kokoukset eivät ole julkisia, jollei toisin sovita.
      5 artikla
      Esityslista
      1.   Puheenjohtaja laatii kutakin kokousta varten ehdotuksen esityslistaksi. Ehdotus esityslistaksi lähetetään 1 artiklassa tarkoitetuille osallistujille viimeistään 10 työpäivää ennen kokousta.
      2.   Sopimuspuolet voivat pyytää kohdan sisällyttämistä esityslistaan joko puheenjohtajalta kirjallisesti tai kokouspäivänä ennen esityslistan hyväksymistä.
      6 artikla
      Pöytäkirja
      1.   Työryhmän kaikista kokouksista laaditaan puheenjohtajan johdolla pöytäkirja. Pöytäkirjassa on ilmoitettava kaikkien esityslistan kohtien osalta työryhmän suositukset ja/tai päätelmät.
      2.   Sopimuspuolet toimittavat toisilleen ehdotuksen pöytäkirjaksi, joka vahvistetaan 20 työpäivän kuluessa kokouksesta.
      7 artikla
      Kulut
      Sopimuspuolten edustajat sekä Euroopan unionin jäsenvaltioiden tullihallinnon asiantuntijat vastaavat kaikista työryhmän kokoukseen osallistumisesta koituvista kuluista.